ໃນວັນທີ 18 ມິຖຸນາ ທີ່ຮ່າໂນ້ຍ, ກະຊວງການຕ່າງປະເທດຫວຽດນາມ ໄດ້ສົມທົບກັບກະຊວງອຸດສາຫະກຳ ແລະ ການຄ້າ, ກະຊວງແຜນການ ແລະ ການລົງທືນ ແລະ ຄະນະກຳມາທິການການຕ່າງປະເທດສະພາແຫ່ງຊາດ ໄດ້ມອບຈົດໝາຍທາງການທີ່ປະກາດວ່າ ຫວຽດນາມ ໃຫ້ສັດຕະຍາບັນສັນຍາການຄ້າເສລີ (EVFTA) ແລະ ສັນຍາປົກປ້ອງການລົງທືນ (EVIPA) ໃຫ້ແກ່ຄະນະຜູ້ແທນສະຫະພາບເອີຣົບ.
ທີ່ພິທີມອບຮັບຈົດໝາຍທາງການ, ທ່ານບຸ່ຍແທງເຊີນ - ຮອງລັດຖະມົນຕີກະຊວງການຕ່າງປະເທດຫວຽດນາມ ໄດ້ເນັ້ນໜັກວ່າເຖິງຄວາມຕັດສິນໃຈຂອງລັດຖະສະພາເອີຣົບ ໃນການຮັບຮອງເອົາສັນຍາ EVFTA ແລະ EVIPA ໃນເດືອນກຸມພາປີ 2020, ແລະ ການຕັດສິນໃຈໃຫ້ສັດຕະຍາບັນ ຂອງສະພາແຫ່ງຊາດຫວຽດນາມ ເຊິ່ງໄດ້ຢັ້ງຢືນຢ່າງແຮງເຖິງຄວາມປາດຖະໜາ, ຜົນປະໂຫຍດ ແລະ ຄວາມຕັດສິນໃຈຂອງສອງຝ່າຍ ໃນການສືບຕໍ່ປັບປຸງ ແລະ ເຮັດໃຫ້ການຮ່ວມມື ແລະ ຄູ່ຮ່ວມມືຮອບດ້ານລະຫວ່າງຫວຽດນາມ - ສະຫະພາບເອີຣົບ ເລິກເຊິ່ງກວ່າອີກ ພາຍຫຼັງ 30 ປີ ແຫ່ງການສ້າງຕັ້ງການພົວພັນທາງການທູດ.
ທ່ານ ບຸ່ຍແທງເຊີນ - ຮອງລັດຖະມົນຕີກະຊວງການຕ່າງປະເທດຫວຽດນາມ ໄດ້ສະເໜີບັນດາກະຊວງ, ອົງການທີ່ກ່ຽວຂ້ອງຂອງຫວຽດນາມ ແລະ ບັນດາອົງການຂອງສະຫະພາບເອີຣົບ ໄດ້ສືບຕໍ່ສົມທົບກັນຢ່າງແໜ້ນແຟ້ນ ເພື່ອເຮັດໃຫ້ສັນຍາ EVFTA ມີຜົນສັກສິດ, ນຳມາຜົນປະໂຫຍດຕົວຈິງໃຫ້ແກ່ປະຊາຊົນ ແລະ ວິສາຫະກິດຂອງທັງສອງຝ່າຍ; ສະເໜີໃຫ້ບັນດາປະເທດສະມາຊິກສະຫະພາບເອີຣົບ ຕ້ອງການສຳເລັດການໃຫ້ສັດຕະຍາບັນສັນຍາ EVIPA ໂດຍໄວທີ່ສຸດ.
ທ່ານ Giorgio Aliberti - ເອກອັກຄະລັດຖະທູດສະຫະພາບເອີຣົບ ໄດ້ສະແດງຄວາມຊົມເຊີຍສະພາແຫ່ງຊາດ ແລະ ລັດຖະບານຫວຽດນາມ ທີ່ໄດ້ສຳເລັດຂັ້ນຕອນການອະນຸມັດຂອງສັນຍາເສລີ EVFTA ແລະ ສັນຍາປົກປ້ອງການລົງທືນ EVIPA. ທ່ານ Giorgio Aliberti ໄດ້ຢືນຢັນການໃຫ້ສັດຕະຍາບັນສັນຍາສອງສະບັບດັ່ງກ່າວ ແມ່ນຂີດໝາຍປະຫວັດສາດ, ສ້າງບັນດາກອບທີ່ສຳຄັນເພື່ອຊຸກຍູ້ການພົວພັນດ້ານການຄ້າ, ການລົງທຶນ ແລະ ການພົວພັນຫຼາຍດ້ານລະຫວ່າງຫວຽດນາມ ແລະ ສະຫະພາບເອີຣົບ. ຝ່າຍສະຫະພາບເອີຣົບ ໄດ້ຢືນຢັນຈະສືບຕໍ່ສົມທົບກັບຫວຽດນາມ ຢ່າງແໜ້ນແຟ້ນເພື່ອປະຕິບັດສັນຍາ EVFTA ຢ່າງມີປະສິດທິຜົນ, ຊຸກຍູ້ບັນດາປະເທດສະມາຊິກໃຫ້ສັດຕະຍາບັນ EVIPA ໂດຍໄວ.
ເມື່ອບັນດາສັນຍາດັ່ງກ່າວມີຜົນສັກສິດ (ຄາດວ່າໃນເດືອນກໍລະກົດ - ສິງຫາ 2020), ສະຫະພາບເອີຣົບ ຈະລົບລ້າງພາສີນຳເຂົ້າສິນຄ້າເກືອບ 86% ຂອງສິນຄ້າຈາກຫວຽດນາມ, ແລະ ຕົວເລກນີ້ຈະໄດ້ຍົກຂຶ້ນເປັນ 99% ໃນໄລຍະເວລາ 7 ປີ. ສຳລັບຫວຽດນາມ, ສັນຍາການຄ້າເສລີ EVFTA ແມ່ນໂອກາດສຳຄັນໃນການເຂົ້າເຖິງທ້ອງຕະຫຼາດເອີຣົບ, ເຊິ່ງຖືວ່າເປັນຕະຫຼາດສົ່ງອອກໃຫຍ່ອັນດັບ 2 ຂອງຫວຽດນາມ. ການເຊັນສັນຍາເຫຼົ່ານີ້ ຍັງມີຄຸນຄ່າໃນພາກພື້ນ. ໃນຄວາມເປັນຈິງ, ຫວຽດນາມແມ່ນ ປະຕູ້ທາງເຂົ້າ ເພື່ອໃຫ້ EU ໄດ້ ສຳຜັດກັບອາຊຽນ.
ສິ່ງນີ້ຈະສ້າງຄວາມສະດວກໃຫ້ແກ່ບັນດາປະເທດໃນພາກພື້ນ ເຊິ່ງແມ່ນປະເທດທີ່ພວມມີອັດຕາການເຕີບໂຕ, ພັດທະນາທີ່ເປັນໜ້າສົນໃຈ, ພ້ອມທັງພວມດຶງດູດແຫຼ່ງເງິນລົງທຶນກ້ອນໃຫຍ່ຈາກຕ່າງປະເທດ. ຄະນະກຳມາທິການສະຫະພາບເອີຣົບ ໄດ້ຄາດຄະເນ GDP ຂອງ EU ຈະເພີ່ມຂຶ້ນ 29,5 ຕື້ໂດລາສະຫະລັດ ແລະ ການສົ່ງອອກໄປ ຫວຽດນາມ ຈະເພີ່ມຂຶ້ນ 29% ໃນປີ 2035.
ຄຳຮຸ່ງ